b'\n_START_ARTICLE_\nAndrei Nicolescu-P\xc4\x83cure\xc8\x9bi\n_START_PARAGRAPH_\nAndrei Nicolescu-P\xc4\x83cure\xc8\x9bi (n. 28 mai 1866 \xe2\x80\x93 d. 25 aprilie 1925, P\xc4\x83cure\xc8\x9bi, jude\xc8\x9bul Prahova) este un c\xc4\x83rturar din secolele al XIX-lea\xe2\x80\x93al XX-lea din Rom\xc3\xa2nia.\n_START_SECTION_\nAspecte biografice\n_START_PARAGRAPH_\nAndrei Nicolescu-P\xc4\x83cure\xc8\x9bi (1866-1925) provine dintr-o familie de preo\xc8\x9bi din Transilvania, care acompaniau pe ciobanii din Mun\xc8\x9bii Apuseni \xc3\xaen transhuman\xc8\x9ba lor. Este str\xc4\x83bunicul patern al academicianului Basarab Nicolescu. Bunicul s\xc4\x83u, Zamfir Ghinoiu, se reg\xc4\x83se\xc8\x99te asociat cu un boier sc\xc4\x83p\xc4\x83tat, Ion Constantin \xc8\x9a\xc3\xa2rul (zis \xe2\x80\x9eocoliciu\xe2\x80\x9d pentru c\xc4\x83 f\xc4\x83cuse \xc3\xaenconjurul p\xc4\x83m\xc3\xa2ntului), pasionat de geologie \xc8\x99i care a descoperit \xc3\xaentre 1840 \xc8\x99i 1860 multe izvoare de p\xc4\x83cur\xc4\x83. \xc3\x8en 1859, Ion Constantin \xc8\x9a\xc3\xa2rul \xc3\xael ia cu el pe Zamfir Ghinoiu la Coliba\xc8\x99i unde au s\xc4\x83pat un pu\xc8\x9b la 46 m. ad\xc3\xa2ncime. Din nefericire, din lips\xc4\x83 de foale, Zamfir Ghinoiu a murit asfixiat. A fost \xc3\xaenmorm\xc3\xa2ntat sub clopotni\xc8\x9ba bisericii Iedera. So\xc8\x9bia lui Zamfir Ghinoiu a primit ca unic\xc4\x83 recompens\xc4\x83 a sacrificiului so\xc8\x9bului ei un butoi de p\xc4\x83cur\xc4\x83. Iar boierul sc\xc4\x83p\xc4\x83tat moare \xc3\xaen 1886 s\xc4\x83rac lipit p\xc4\x83m\xc3\xa2ntului, orb \xc8\x99i f\xc4\x83r\xc4\x83 ad\xc4\x83post. Fiu al lui Neculai Zamfir Ghinoiu, Andrei Nicolescu \xc3\xae\xc8\x99i transform\xc4\x83 numele de familie \xc3\xaen \xe2\x80\x9eNicolescu-P\xc4\x83cure\xc8\x9bi\xe2\x80\x9d. Andrei Nicolescu-P\xc4\x83cure\xc8\x9bi a fost \xc3\xaenv\xc4\x83\xc8\x9b\xc4\x83tor la Comuna P\xc4\x83cure\xc8\x9bi, Prahova (a urmat \xc3\xaentre 1881 \xc8\x99i 1884 cursurile \xc8\x98colii Normale de B\xc4\x83ie\xc8\x9bi din Ploie\xc8\x99ti). A fost Primar al Comunei P\xc4\x83cure\xc8\x9bi si Senator de Prahova \xc3\xaen primul Senat al Rom\xc3\xa2niei \xc3\x8entregite (1919). A participat la Expozi\xc8\x9bia General\xc4\x83 Rom\xc3\xa2n\xc4\x83 a Jubileului din 1906, unde el \xc8\x99i familia sa au ob\xc8\x9binut c\xc3\xa2teva distinc\xc8\x9bii. Dup\xc4\x83 moartea sa a fost \xc3\xaenfiin\xc8\x9bat C\xc4\x83minul Cultural Andrei Nicolescu-P\xc4\x83cure\xc8\x9bi (statute aprobate cu Ordinul Ministerului Instruc\xc8\x9biunii nr. 00532 din 5 aprilie 1933), al c\xc4\x83rui prim pre\xc8\x99edinte a fost aleas\xc4\x83 fiica sa Aurelia Nicolescu. O plac\xc4\x83 \xc3\xaen memoria lui Andrei Nicolescu-P\xc4\x83cure\xc8\x9bi a fost pus\xc4\x83 pe cl\xc4\x83direa Prim\xc4\x83riei din P\xc4\x83cure\xc8\x9bi \xc3\xaen anul 2004. O important\xc4\x83 expozi\xc8\x9bie "Andrei Nicolescu-P\xc4\x83cure\xc8\x9bi" a fost organizat\xc4\x83 de Raluca Andreescu, Directoare la Direc\xc8\x9bia Jude\xc8\x9bean\xc4\x83 Prahova a Arhivelor Na\xc8\x9bionale, \xc3\xaen decembrie 2012 - ianuarie 2013, la Muzeul de Art\xc4\x83 "Ion Ionescu-Quintus" din Ploie\xc8\x99ti. Aceast\xc4\x83 expozi\xc8\x9bie a fost prezentat\xc4\x83 \xc8\x99i la prim\xc4\x83ria din P\xc4\x83cure\xc8\x9bi \xc3\xaen ziua de 1 iulie 2013. \xc8\x98coalei gimnaziale din P\xc4\x83cure\xc8\x9bi i-a fost atribuit numele "Andrei Nicolescu-P\xc4\x83cure\xc8\x9bi" \xc3\xaen iulie 2013._NEWLINE_Andrei Nicolescu-P\xc4\x83cure\xc8\x9bi este autorul c\xc4\x83r\xc8\x9bii Monografia istoric\xc4\x83, economic\xc4\x83, cultural\xc4\x83 \xc8\x99i social\xc4\x83 a comunei P\xc4\x83cure\xc8\x9bi din Jude\xc8\x9bul Prahova . Aceast\xc4\x83 carte a fost editat\xc4\x83 \xc3\xaen urma ob\xc8\x9binerii premiului Kalinderu al Academiei Rom\xc3\xa2ne \xc3\xaen 1908, din comisia de atribuire a premiului f\xc4\x83c\xc3\xa2nd parte Grigore Tocilescu, Alexandru D. Xenopol \xc8\x99i C. Erbiceanu. Cartea r\xc4\x83m\xc3\xa2ne \xc8\x99i ast\xc4\x83zi o surs\xc4\x83 bibliografic\xc4\x83 esen\xc8\x9bial\xc4\x83 pentru studiul originilor industriei petrolului \xc3\xaen Rom\xc3\xa2nia._NEWLINE_Andrei Nicolescu-P\xc4\x83cure\xc8\x9bi este autorul altor c\xc3\xa2teva lucr\xc4\x83ri, printre care: Administra\xc8\x9bia comunal\xc4\x83 - Studiu asupra organis\xc4\x83rei administrative \xc3\xaen Rom\xc3\xa2nia, \xc3\xaenso\xc8\x9bit de un Proiect de Lege pentru descentralizarea administrativ\xc4\x83 comunal\xc4\x83, Rolul administra\xc8\x9biunei \xc3\xaen \xc3\xaembun\xc4\x83t\xc4\x83\xc8\x9birea soartei \xc8\x9b\xc4\x83ranului, Zece ani de munc\xc4\x83 \xc3\xaen binele aproapelui. A l\xc4\x83sat mai multe lucr\xc4\x83ri \xc3\xaen manuscris, printre care \xc8\x9a\xc4\x83ranul rom\xc3\xa2n \xc3\xaen trecut, prezent \xc8\x99i viitor \xc8\x99i R\xc4\x83sboiul Rom\xc3\xa2nia Mare._NEWLINE_A scris multe articole \xc3\xaen presa vremii: "Na\xc8\x9biunea", "Liberalul democrat", "Rom\xc3\xa2nia Viitoare" etc._NEWLINE_Andrei Nicolescu-P\xc4\x83cure\xc8\x9bi a fost prieten cu marele chimist Constantin I. Istrati, pre\xc8\x99edinte al Academiei Rom\xc3\xa2ne. S-au cunoscut la Expozi\xc8\x9bia General\xc4\x83 Rom\xc3\xa2n\xc4\x83 a Jubileului din 1906, unde Profesorul Istrati era Comisar General. Coresponden\xc8\x9ba lor s-a publicat \xc3\xaen parte \xc3\xaen cartea File din trecutul istoric al Jude\xc8\x9bului Prahova ._NEWLINE_Biblioteca lui Andrei Nicolescu-P\xc4\x83cure\xc8\x9bi con\xc8\x9binea mii de c\xc4\x83r\xc8\x9bi, hrisoave din sec. XVI si XVII, monezi vechi \xc3\xaen aur. O parte a acestui tezaur a fost donat\xc4\x83 de familie la Arhivele Na\xc8\x9bionale ale Rom\xc3\xa2niei (Jude\xc8\x9bul Prahova) sub numele de "Colec\xc8\x9bia Andrei Nicolescu-P\xc4\x83cure\xc8\x9bi" \xc8\x99i "Colec\xc8\x9bia Aurelia Nicolescu". Arhivele Na\xc8\x9bionale au primit \xc3\xaen anul 2012 dona\xc8\x9bia arhivei academicianului Basarab Nicolescu care completeaz\xc4\x83 celelalte dou\xc4\x83 colec\xc8\x9bii existente.'